Diari Oficial de la Generalitat Valenciana


Sumari del DOGV 6396, del 12-11-2010 (2010/12636)

RESOLUCIÓ de 10 de novembre de 2010, del Rectorat de la Universitat de València, per la qual es convoquen proves selectives d'accés al grup A (subgrup A2), per promoció interna sector d'administració especial, escala de tècnica mitjana d'investigació d'aquesta Universitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6396

Data del DOGV
:   12-11-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/12844


Data del document
:   10-11-2010

Organisme emissor
:   Universitat de València

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu

RESOLUCIÓ de 10 de novembre de 2010, del Rectorat de la Universitat de València, per la qual es convoquen proves selectives d'accés al grup A (subgrup A2), per promoció interna sector d'administració especial, escala de tècnica mitjana d'investigació d'aquesta Universitat. [2010/12614]
Aquest Rectorat, fent ús de les competències que li atribueix l'article 20, en relació amb el 2.2, de la Llei Orgànica 6/2001, de 21 de desembre, d'Universitats, modificada per la Llei 4/2007 de 12 d'abril, la Llei 7/2007 de 12 d'abril de l'Estatut Bàsic de l'Empleat Públic i d'acord amb el que estableix l'article 190 dels Estatuts de la Universitat de València, acorda:
Convocar proves selectives d'accés al grup A (subgrup A2), per promoció interna sector d'administració especial, escala tècnica mitjana d'investigació de la Universitat de València, de conformitat amb les següents bases de la convocatòria.
Primera. Normes generals
1.1. Aquesta convocatòria té per objecte la selecció de personal per a cobrir 15 places vacants pel torn general del grup A (subgrup A2), per promoció interna sector d'administració especial, escala tècnica mitjana d'investigació, mitjançant el sistema de concurs oposició. Les places vacants se subdivideixen en 4 per al perfil B1, 8 per al perfil B2 i 3 per al perfil B3. Les persones interessades hauran de triar el perfil al que es presenten en la sol·licitud.
1.2. Es convoca també un torn de discapacitats. Per aquest torn es reservarà un total de 3 vacants. Les places vacants que es reserven per aquest torn, se subdivideixen en 1 per al perfil B1, 1 per al perfil B2 i 1 per al perfil B3. Les persones interessades hauran de triar el perfil al que es presenten en la sol·licitud. Si les places no s'ocupen per aquest torn s'acumularan en el torn general. Les persones aspirants només podran participar o en el torn de discapacitats o en el torn general.
1.3. D'acord amb el que estableix l'article 73 de la Llei Orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana, i la normativa específica universitària recollida en la Llei Orgànica d'Universitats i en els Estatuts de la Universitat, així com en les normes que estableix aquesta convocatòria.
1.4. El procés selectiu constituït pel concurs oposició l'integraran les proves, les valoracions, les puntuacions i les matèries que figuren en els annexos I i II d'aquesta convocatòria.
Segona. Condicions generals dels aspirants
2.1. Per a ser admesos en les proves selectives, els i les aspirants han de complir, a més dels requisits ja acreditats en nomenaments anteriors, els següents:
2.1.1. Posseir la titulació de diplomatura universitària, arquitectura tècnica, enginyeria tècnica o equivalent (si n'hi ha) o estar en condicions d'obtenir-la abans de l'acabament del termini de presentació de sol·licituds.
2.1.2. Els i les aspirants que es presenten a aquestes proves selectives han de ser funcionaris i funcionaries de carrera integrats a la Universitat de València del grup C d'administració especial, escala tècnica bàsica d'investigació, en actiu o en situació d'excedència, i tenir una antiguitat d'almenys dos anys en aquesta escala.
2.1.3. Per a participar en el torn de discapacitats es requereix, a més:
a) Posseir un grau de discapacitació igual o superior al 33%. Hauran d'aportar-hi el certificat del grau de discapacitació efectuat per l'òrgan competent.
b) Manifestar-ho expressament en la sol·licitud.
2.2. Els requisits a què es refereix l'apartat anterior s'han de posseir en el moment de l'acabament del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.
2.3. En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.2 d'aquesta convocatòria, els quals s'hauran d'acreditar posteriorment en cas de superar aquestes proves.
Tercera. Sol·licituds
3.1. Qui desitge prendre part en aquestes proves selectives ho haurà de fer constar en la sol·licitud que es troba en aquesta convocatòria com annex IV i que li facilitarà gratuïtament el Servei de Recursos Humans (PAS) d'aquesta Universitat, a l'avinguda de Blasco Ibáñez, número 13 (nivell 1), DP 46078 València. També podran accedir a una còpia de la sol·licitud esmentada a través de la pàgina web del Servei de Recursos Humans (PAS), l'adreça de la qual és .
3.2. Les sol·licituds es dirigiran per triplicat (una per a l'entitat bancària, una per a la Universitat i una per al interessat/da) al Rectorat de la Universitat de València.
3.3 El termini de presentació serà de 15 dies hàbils, comptats a partir de l'endemà de la publicació d'aquesta convocatòria en el Diari Oficial de la Comunitat Valenciana (DOCV).
3.4. Presentació de sol·licituds:
3.4.1. Les sol·licituds es podran presentar en:
a) El registre d'entrada de la Universitat de València.
b) El registre de qualsevol altra administració pública, o les oficines de correus, en la forma que estableix l'article 38.4 de la Llei 30/1992 de 26 de novembre, de Règim jurídic de les administracions públiques i del procediment administratiu comú.
c) A l'oficina del Banco Santander Central Hispano «Oficina universitària» (ubicada a la Facultat de Psicologia, aulari I de la Universitat de València). A qui efectue el pagament dels drets d'examen a l'oficina esmentada, en abonar les taxes l'entitat bancària li segellarà els 3 exemplars de la sol·licitud, i amb aquest acte es considerarà presentada la sol·licitud.
3.4.2. Qui estiga exempt d'abonar els drets d'examen haurà de presentar la sol·licitud obligatòriament pels procediments establerts en els apartats a) o b) de la base 3.4.1.
3.4.3. Qui presente les sol·licituds a les oficines de correus haurà de seguir el procediment establert en l'article 205.3 del reglament dels serveis de correus: la sol·licitud es presentarà en sobre obert perquè l'empleat segelle la sol·licitud, i haurà de figurar-hi amb claredat el nom de l'oficina i la data. Si no es fa d'aquesta manera es considerarà presentada en la data d'entrada en el registre general d'aquesta Universitat.
3.4.4. Qui abone els drets d'examen mitjançant transferència bancària des d'un altre banc, o en una oficina del Banco Santander Central Hispano diferent de l'especificada en la base 3.4.1.c, haurà de presentar la sol·licitud obligatòriament pels procediments establerts en els apartats a) i b) de la base 3.4.1.
3.5. Juntament amb la sol·licitud cal presentar la documentació següent:
3.5.1. Una fotocòpia del DNI. Els o les aspirants que no posseïsquen la nacionalitat espanyola i tinguen dret a participar en aquestes proves, han de presentar una fotocòpia del document que acredite la seua nacionalitat.
3.5.2. Resguard original de l'ingrés dels drets d'examen.
3.6. Els drets d'examen són de 12 euros, que s'han d'ingressar al compte corrent «Drets d'examen. Universitat de València», número 9234.7706.52.0160556304 del Banco Santander-Central Hispano «Oficina universitària», situada a l'avinguda de Blasco Ibáñez, 21 (Facultat de Psicologia, aulari I), Universitat de València, o mitjançant transferència a l'esmentat compte.
La manca d'acreditació del pagament dels drets d'examen determinarà l'exclusió de l'aspirant.
3.7. D'acord amb el que estableixen les normes d'execució pressupostària per a l'any 2010 d'aquesta Universitat, són exempts del pagament dels drets d'examen:
3.7.1. Els i les aspirants amb una discapacitat igual o superior al 33%. Aquests aspirants han de presentar els certificats corresponents que acrediten la condició de discapacitats (mitjançant certificat de la Conselleria de Benestar Social o òrgan competent).
3.8. Els i les aspirants amb minusvalideses que vulguen sol·licitar mesures d'adaptació, ho han d'indicar expressament en l'imprès de sol·licitud. En l'annex V figura la llista de mesures d'adaptació possibles. Juntament amb la sol·licitud han de presentar el certificat del grau de discapacitat expedit per l'òrgan competent.
3.9. Com la convocatòria preveu la realització de proves d'idiomes, la persona aspirant ha de fer constar la seua opció en l'imprès de sol·licitud. Si no ho fa així, s'entendrà que renuncia a fer aquest exercici, que és voluntari i de mèrit.
3.10. Els errors materials que s'hi puguen advertir es corregiran en qualsevol moment, d'ofici o a instància de la persona interessada.
Quarta. Admissió d'aspirants
4.1. Una vegada expirat el termini de presentació de sol·licituds, després de la verificació del compliment de tots els requisits de participació assenyalats en aquesta convocatòria, així com del pagament dels drets d'examen, el Rectorat dictarà una resolució que es publicarà al Diari Oficial de la Comunitat Valenciana (DOCV) i que contindrà la llista provisional de persones admeses i excloses de les proves.
4.2. Des de l'endemà de la publicació de la llista provisional de persones admeses i excloses, s'iniciarà un termini de 10 dies hàbils perquè es puguen formular al·legacions o esmenar els defectes que hagen motivat la seua exclusió o presentar les al·legacions que consideren oportunes, tot això d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En tot cas, per evitar errors i possibilitar-ne l'esmena dins el termini i en la forma escaient, els i les aspirants han de comprovar fefaentment no solament que no figuren en la relació de persones excloses sinó que, a més, els seus noms i el DNI consten correctament en la relació d'admeses.
Els i les aspirants que dins del termini assenyalat no esmenen els defectes detectats o no al·leguen les omissions, seran definitivament exclosos de la participació en aquestes proves.
Les quantitats efectives per concepte de drets d'examen es reintegraran d'ofici a les persones que siguen excloses definitivament de participar en les proves selectives.
4.3. Una vegada transcorregut el termini de 10 dies, esmenats els defectes i vistes les al·legacions que corresponguen, es dictarà una resolució que contindrà la llista definitiva de persones admeses i excloses, la data, el lloc i l'hora de realització i començament del primer exercici. Aquesta resolució es publicarà al Diari Oficial de la Comunitat Valenciana (DOCV).
4.4. Seran causes d'exclusió, a més de les que s'indiquen en uns altres apartats d'aquestes bases:
(L'omissió de la signatura en la sol·licitud.
(No presentar el DNI.
4.5. Serà causa d'exclusió de l'exercici de mèrits no assenyalar l'apartat corresponent de la sol·licitud, i pel que fa a l'exercici d'idioma, no especificar-hi l'idioma triat.
Cinquena. Desenvolupament de les proves selectives
5.1. Els exercicis tindran lloc a les dependències de la Universitat de València. El primer exercici es farà al lloc, la data i l'hora que indique la resolució del Rectorat d'aquesta Universitat en què s'aprove la llista definitiva de persones admeses i excloses de les proves objecte d'aquesta convocatòria.
5.2. En cas que algun dels exercicis es faça en diverses sessions, l'ordre d'actuació dels i de les opositores s'establirà per sorteig efectuat per la Universitat de València.
5.3. En cada exercici, els o les aspirants han d'acreditar la seua personalitat exclusivament mitjançant la presentació del DNI, el passaport o el permís de conduir, juntament amb l'exemplar per a la persona interessada de l'imprès de sol·licitud d'admissió a les proves.
Si alguna persona aspirant no compleix aquest requisit serà exclòs de les proves.
En cap cas no seran vàlides les còpies o les fotocòpies compulsades d'aquests documents.
5.4. Les persones aspirants seran convocats per a cada exercici en crida única, i seran excloses les que no hi compareguen. Perdran el seu dret quan es personen als llocs de realització de les proves una vegada iniciades o no hi assistisquen, encara que siga per causa justificada.
Les persones que formen part del tribunal, i el personal col·laborador d'aquest no permetran l'accés a les sales on es fan els exercicis a aquelles persones que no complisquen els requisits indicats ni a aquelles que hi compareguen després que haja acabat la crida dels aspirants convocats.
Quan es tracte de proves orals o de caràcter individual i successiu, el tribunal podrà apreciar les causes al·legades i admetre la persona aspirant, sempre que les proves no hagen acabat i aquesta admissió no menyscabe el principi d'igualtat amb la resta del personal.
5.5. Quan acabe cadascuna de les proves, l'anunci de la realització de la següent el farà públic el tribunal al tauler d'anuncis del Servei de Recursos Humans (PAS) d'aquesta Universitat, amb una antelació mínima de 48 hores. A efecte merament informatiu, també es publicarà a la pàgina web d'aquest Servei, l'adreça del qual és .
5.6. Si el tribunal pren coneixement, en qualsevol moment del procés selectiu, que alguna de les persones aspirants no compleix tots els requisits exigits en aquesta convocatòria, després d'una audiència a la persona interessada, l'exclourà i li comunicarà la inexactitud o les falsedats formulades en la sol·licitud d'admissió a les proves selectives.
Sisena. Informació i publicitat dels actes del tribunal
6.1. Tota la informació que calga comunicar a les persones aspirants, les llistes d'aprovats de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS) i a la pàgina web d'aquest Servei, l'adreça del qual és: .
6.2. Una vegada acabades totes les proves i la valoració dels mèrits que integren el concurs oposició, el tribunal farà pública la llista de persones aprovades per ordre de puntuació. Aquesta llista serà definitiva i contindrà només el mateix nombre d'aspirants que de vacants convocades.
6.3. Una vegada acabat el procés de selecció, es publicarà al Diari Oficial de la Comunitat Valenciana (DOCV) per resolució del Rectorat la llista definitiva d'aprovats i aprovades per ordre de puntuació.
Setena. Coneixements de valencià
7.1. Els qui aproven les proves selectives hauran d'acreditar el coneixement de valencià de nivell elemental, amb certificats, diplomes o títols expedits o homologats pel Servei de Política Lingüística d'aquesta Universitat.
7.2. Els qui no complisquen el requisit anterior es comprometran a realitzar els oportuns cursos de formació i perfeccionament que s'organitzen per a aquest efecte per adquirir, en el termini d'un any des de la presa de possessió, o en el temps que permeta la programació del Servei de Política Lingüística, el nivell elemental de coneixement de la llengua.
Huitena. Presentació de documents
8.1. En el termini de 10 dies hàbils, comptadors de l'endemà de la publicació al Diari Oficial de la Comunitat Valenciana (DOCV) de la llista d'aprovats i aprovades, han de presentar al Servei de Recursos Humans (PAS) una fotocòpia compulsada del títol acadèmic exigit en la convocatòria.
8.2. Les persones que hagen aprovat, pel fet de tenir la condició de funcionari o funcionària de carrera d'aquesta Universitat, queden exempts d'acreditar documentalment la resta de les condicions generals exigibles per a l'ingrés a la funció pública, pel fet de tenir-los acreditats en nomenaments anteriors.
8.3. No presentar la documentació dins el termini fixat (excepte en els casos de força major) o presentar documents falsos, invalidarà els actes de l'aspirant i anul·larà els actes del tribunal relacionats amb l'aspirant, sense perjudici de les responsabilitats en què haja pogut incórrer.
Novena. Nomenament de funcionaris o funcionàries
Una vegada transcorregut el termini de presentació de la documentació i la verificació d'aquesta, mitjançant resolució del Rectorat que es publicarà al Diari Oficial de la Comunitat Valenciana (DOCV), es nomenaran funcionaris o funcionàries de carrera les persones que han aprovat les proves selectives.
Deu. Tribunal
10.1. La estructura del tribunal qualificador d'aquestes proves s'ha d'ajustar al que ha estat aprovat per l'acord del Consell de Govern d'aquesta Universitat (ACGUV 182/2007) del 31 d'octubre de 2007, Composició dels tribunal de les proves selectives per a l'accés a les diferents escales que conformen el personal d'administració i serveis d'aquesta Universitat, i que figura a l'annex III d'aquesta convocatòria.
El nom de les persones que l'integren es farà públic en la mateixa resolució de publicació de la llista definitiva de persones admeses i excloses.
D'acord amb l'article 14 de la Constitució Espanyola, el tribunal vetllarà pel compliment del principi d'igualtat d'oportunitats entre ambdós sexes.
10.2. La composició del tribunal haurà d'ajustar-se al principi d'imparcialitat i professionalitat dels seus membres i tendirà en la seua composició a la paritat entre homes i dones, en compliment del que s'estableix en l'article 53 de la Llei Orgànica 3/2007 de 22 de març per a la igualtat efectiva de dones i homes, en l'article 60.1 de la Llei 7/2007, de 12 d'abril, de l'Estatut Bàsic de l'Empleat Públic, i en l'acord del Consell de Govern de la Universitat de València de 1 de desembre de 2009 (ACGUV 204/2009) pel qual s'aprova el I Pla d'Igualtat de la Universitat de València.
10.3. El tribunal podrà nomenar persones col·laboradores, especialistes i ajudants, que estaran sempre sota la seua direcció i control directe.
10.4. Les persones que formen el tribunal, així com les persones col·laboradores, especialistes i ajudants s'han d'abstenir de participar en les activitats del tribunal quan estiguen afectades per alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o en cas que hagen preparat a persones que es presenten a proves selectives per al mateix cos i escala durant els cinc anys anteriors a la publicació d'aquesta convocatòria.
La presidència podrà sol·licitar, a les persones que formen el tribunal, una declaració expressa de no trobar-se afectats per les circumstàncies previstes en els articles esmentats.
10.5. El tribunal es constituirà mitjançant la convocatòria de la Presidència, amb l'assistència almenys de la majoria reglamentària dels seus membres, titulars o suplents. En aquesta sessió, el tribunal prendrà totes les decisions necessàries per a la realització correcta de les proves selectives.
En el procés selectiu, el tribunal resoldrà tots els dubtes que puguen sorgir sobre l'aplicació d'aquestes normes i decidirà què fer en els casos que no s'hi troben previstos.
El procediment d'actuació del tribunal s'ha d'ajustar en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
10.6. El tribunal adoptarà les mesures necessàries perquè els i les aspirants amb minusvalideses tinguen les mateixes condiciones per a la realització dels exercicis que la resta dels participants. Per a la persona que les sol·licite en la forma que indica la base 3.8, es faran les adaptacions que calga per temps i mitjans.
10.7. Per a les comunicacions i qualsevol problema que puga sorgir, el tribunal tindrà la seu al Rectorat de la Universitat de València.
10.8. Les persones que formen el tribunal d'aquestes proves tindran la categoria que determine la legislació vigent per a aquests casos.
10.9. El tribunal no pot aprovar ni declarar que ha aprovat les proves selectives un nombre d'aspirants superior al nombre de places convocades. Qualsevol proposta d'aprovats que contravinga el que s'ha establert serà nul·la de ple dret.
10.10. La Presidència del tribunal ha d'adoptar les mesures oportunes per garantir que els exercicis de la fase d'oposició siguen corregits sense coneixement de la identitat de les persones aspirants, en aquells exercicis que siga procedent.
Onze. Informació sobre les dades recollides
11.1. Les dades subministrades per la persona interessada poden quedar incorporades en un fitxer automatitzat que constitueix la base de dades de personal o la base de dades de borsa de treball, de conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD).
11.2. El fitxer quedarà sota la responsabilitat de la Secretaria General de la UVEG, a l'avinguda de Blasco Ibáñez, número 13, 46998 València.
11.3. La informació obtinguda serà processada exclusivament per a la gestió de personal.
11.4 Les dades de caràcter personal seran tractades amb el grau de protecció que estableix el Reial Decret 1720/2007, de 21 de desembre, pel que s'aprova el Reglament de desenvolupament de la Llei Orgànica 15/1999, de 13 de desembre, de Protecció de Dades de Caràcter Personal, adoptant-se les mesures de seguretat necessàries per a garantir la confidencialitat i la integritat de la informació.
11.5. Les persones interessades poden exercir els seus drets d'accés, rectificació cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València, a l'avinguda de Blasco Ibáñez, número 13, 46099 València.
Dotze. Recursos
Contra aquesta resolució, que exhaureix la via administrativa, es pot interposar potestativament el recurs de reposició en el termini d'un mes, comptador de l'endemà de la seua publicació, davant el mateix òrgan que dicte la resolució, o el recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el termini de dos mesos, comptadors de l'endemà de la seua publicació al Diari Oficial de la Comunitat Valenciana (DOCV).
Contra els actes del tribunal es pot interposar el recurs d'alçada previst en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els recursos contenciosos administratius que s'interposen contra aquesta convocatòria, seran anunciats al Diari Oficial de la Comunitat Valenciana (DOCV), a l'efecte d'emplaçament a les possibles persones interessades.
València, 10 de novembre de 2010.- El rector, p. d. (DOCV 10.05.2010), el gerent: Joan E. Oltra Vidal.
ANNEX I
SISTEMA SELECTIU
El sistema selectiu serà el de concurs oposició.
Fase d'oposició: consta de tres exercicis, els dos primers obligatoris i eliminatoris.
Primer exercici. Consisteix a desenvolupar per escrit un tema triat entre tres dels que propose el tribunal, que seran extrets a l'atzar entre el temari del perfil al que es presenta dels que configuren l'annex II de la convocatòria.
La duració del exercici la fixarà el tribunal i no podrà ser superior a dues hores. Una vegada finalitzada la prova, l'exercici s'ha d'introduir en un sobre que cal tancar i que quedarà sota la custòdia del tribunal, el qual en un cridament únic convocarà els i les opositores per a la lectura. El lloc, la data i l'hora de la lectura serà anunciat pel tribunal en el moment de realitzar l'exercici.
La valoració d'aquest exercici és de 0 a 10 punts. Per aprovar-lo, cal obtenir-hi almenys 5 punts.
Segon exercici. Consisteix a resoldre per escrit dos supòsits pràctics triats entre 3 dels proposats pel tribunal i relacionats amb les matèries que figuren en el temari del perfil al que es presenta dels de l'annex II de la convocatòria.
La valoració total d'aquest exercici és de 0 a 10 punts. Cada supòsit serà valorat de 0 a 5 punts, i per aprovar-lo, cal obtenir-hi almenys 5 punts amb la suma d'ambdós i no haver estat qualificat amb 0 punts en cap dels dos supòsits.
Els supòsits pràctics s'ajustaran a les característiques adequades a la funció que s'ha de desenvolupar en aquesta escala. Es podran realitzar amb mitjans informàtics (tractament de textos, fulls de càlcul, base de dades i programes específics segons els casos) que el tribunal considere oportú. També podrà utilitzar-se un laboratori, per a la realització de les proves. Tot açò serà anunciat en el moment de fer públics els resultats del primer exercici.
La durada de l'exercici la fixarà el tribunal amb suficient antelació.
Tercer exercici. Voluntari i de mèrits. Consta de dues parts: una voluntària i altra obligatòria. Les persones que sol·liciten la realització d'aquest exercici hauran de desenvolupar necessàriament la part obligatòria.
Primera part, voluntària: té per objecte valorar el coneixement d'una llengua comunitària, segons l'opció manifestada per la persona interessada en l'imprès de sol·licitud de participació en les proves selectives.
La llengua que s'utilitze per a aquest exercici, no podrà ser valorada com mèrit.
Segona part, obligatòria: té per objecte realitzar una entrevista basada en una memòria que haurà de presentar l'opositor o l'opositora sobre el funcionament d'un servei de la Universitat de València, relacionada amb el àrea professional de les places convocades. Aquesta memòria no podrà superar els 15 folis.
La valoració total de l'exercici serà de 5 punts. La primera part es valorarà de 0 a 3,5 punts i la segona, de 0 a 1,5 punts.
Finalitzats els exercicis obligatoris de l'oposició, el tribunal obrirà un termini de 10 dies hàbils per a la presentació de la documentació acreditativa per a la fase de concurs.
Fase de concurs. Es valoraran els mèrits del currículum dels i les aspirants d'acord amb el barem que figura a continuació. La puntuació obtinguda en la fase de concurs se sumarà a l'obtinguda en la fase d'oposició per a elaborar l'ordre definitiu de les persones aprovades.
A continuació, s'elaborarà per ordre de puntuació una llista de aprovats, que contindrà el mateix nombre d'aspirants que de vacants convocades en cadascun dels perfils.
En cas d'empat entre aspirants, l'ordre s'establirà, en primer lloc, segons la puntuació del primer exercici; en segon lloc, si es mantinguera l'empat, segons la puntuació del segon exercici; si persistiera l'empat, s'aplicarà l'apartat a) antiguitat de la fase de concurs; si encara persistiera, es desfarà mitjançant un sorteig.
Barem
Es valoraran els mèrits següents:
a) Antiguitat. Es valorarà tot el temps de serveis reconeguts a l'empara de la Llei 70/1978, segons la fórmula següent: 4 log(1+nre. anys)/log(31). El temps màxim que es valorarà serà el període de 30 anys i no es tindran en consideració fraccions inferiors a l'any.
b) Treball desenvolupat. E valorarà el grau consolidat que les i els aspirants tinguen en el moment de finalitzar el termini de presentació de sol·licituds. Fins a un màxim d'1 punt, el nivell del grup que promociona i 0,5 punts el nivell inferior.
A les persones que es troben en situació d'excedència per atenció de fills o filles se'ls valorarà el grau personal que tinguen consolidat. S'aplicarà aquesta mateixa norma a totes les persones que estiguen en situació de reserva del lloc de treball.
A les persones excedents voluntaris se'ls valorarà el grau personal que tinguen consolidat en el moment de sol·licitar l'excedència.
c) Titulació acadèmica.Es valoraran les titulacions acadèmiques acreditades per les i els aspirants que siguen superiors a les que s'exigeixen per a accedir al grup a què pertanyen les places ofertades. La valoració màxima per aquest concepte serà 1 punt.
d) Cursos de formació. En aquest apartat es valoraran els cursos de formació organitzats per la Universitat o organismes oficials reconeguts en matèria de formació de funcionaris o que hagen estat convalidats pel Servei de Formació Permanent de la Universitat de València. En cap cas es puntuaran en aquest apartat els cursos de coneixement de valencià i d'idiomes, i es limitarà als que estiguen previstos en els epígrafs de formació en el barem general d'aplicació als concursos de mèrits per a la provisió de llocs de treball, aprovat per la Junta de Govern de 22 d'octubre de 1991.
La valoració màxima per aquest concepte serà 1 punt. Es puntuarà d'acord amb l'escala següent:
Cursos entre 15 i 30 hores: 0,10 punts.
Cursos entre 31 i 50 hores: 0,20 punts.
Cursos de 51 i més hores: 0,30 punts.
e) Coneixement de valencià. En aquest apartat es valoraran els cursos de valencià organitzats per la Universitat o organismes oficials reconeguts en la matèria pel Servei de Política Lingüística de la Universitat de València. La valoració màxima per aquest concepte serà 1 punt. Es puntuarà d'acord amb l'escala següent:
Grau superior: 1 punt.
Grau mitjà 0,5 punts.
Grau elemental: 0,25 punts.
ANNEX II
Temari perfil B1
Tema 1. Estructura atòmica de la matèria. Taula periòdica dels elements. El concepte de mol: nombre d'Avogadro. Llei de les proporcions definides.
Tema 2. L'enllaç químic. Enllaç covalent i enllaç iònic. Orbitals atòmics i orbitals moleculars. Teoria d'orbitals moleculars: enllaços simples i dobles.
Tema 3. Dissolucions. Tipus de dissolucions. Unitats de concentració. Solubilitat. Producte de solubilitat.
Tema 4. Equilibri químic. La naturalesa de l'equilibri químic. La constant d'equilibri. Efectes externs sobre els equilibris. El principi de Le Chatelier.
Tema 5. Evolució del concepte d'àcid-base: diferents definicions. Concepte de pH i pOH. Dissolucions amortidores. Equació de Henderson-Hasselbach: concepte de pKa. Valoracions àcid-base.
Tema 6. Reaccions d'oxidació-reducció. Ajust de reaccions redox: mètode de l'ió electró. Cel·les galvàniques. Equació de Nernst.
Tema 7. Termodinàmica química. Entalpia, entropia i energia lliure. Les lleis de la termodinàmica. Energia lliure i constant d'equilibri.
Tema 8. Cinètica química. Efecte de la concentració. Velocitat de reacció i equilibri. Catàlisi.
Tema 9. L'estat gasós. Lleis fonamentals dels gasos. La teoria cinètica de gasos.
Tema 10. L'hidrogen. Isòtops de l'hidrogen. Hidrògens atòmic i molecular. Hidrurs d'hidrogen.
Tema 11. L'aigua. Propietats fisicoquímiques de l'aigua. L'aigua com a dissolvent.
Tema 12. Dissolvents orgànics. Propietats fisicoquímiques dels alcohols. Equilibris de repartiment entre dissolvents polars i apolars: aplicacions
Tema 13. Química orgànica: hidrocarburs alifàtics i aromàtics. Estructura i propietats.
Tema 14. Grups funcionals derivats d'hidrocarburs: alcohols, aldehids, cetones, àcids orgànics. Reaccions d'esterificació.
Tema 15. Radioisòtops. Desintegració radioactiva. Concepte d'activitat específica. Mesura de la radioactivitat.
Tema 16. Precaucions en el treball amb radioisòtops. Radioisòtops més usats al laboratori. Dosimetria.
Tema 17. Mesures bàsiques al laboratori experimental. Fonts d'error. Error absolut i relatiu. Precisió, exactitud.
Tema 18. La radiació electromagnètica. Nivells energètics i absorció de radiació. Espectroscòpia ultraviolada-visible. Llei de Lambert-Beer: aplicacions a la mesura de velocitats de reacció
Tema 19. Fluorescència i fosforescència. Rendiment quàntic d'un fluoròfor. Aplicació de la fluorescència a la mesura de concentracions i velocitats de reacció.
Tema 20. Cromatografia. Tipus de cromatografia: fase mòbil i fase estacionària. Resolució: concepte de plat teòric.
Tema 21. Electroforesi: fonament teòric. Tipus d'electroforesis. Isoelectroenfocament. Electroforesi bidimensional.
Tema 22. Centrifugació. Sedimentació de partícules. Coeficient de sedimentació: significat físic. Tipus de rotors. Sedimentació en gradient de densitat: aplicacions.
Tema 23. Microscòpia de fluorescència. Fonaments del microscopi de fluorescència. Microscòpia confocal: fonaments i aplicacions.
Tema 24. Microscòpia electrònica. Tipus de microscòpia electrònica: diferències i aplicacions.
Tema 25. Proteïnes: propietats. Nivells d'estructura. Forces que mantenen l'estructura de les proteïnes. Desnaturalització i renaturalització.
Tema 26. Àcids nucleics: propietats. Nivells d'estructura. Forces que mantenen l'estructura dels àcids nucleics. Desnaturalització i renaturalització.
Tema 27. Enzims. Cinètica enzimàtica. Equació de Michaelis-Menten. Inhibició enzimàtica: tipus d'inhibidors.
Tema 28. Clonatge d'ADN. Enzims de restricció: tipus d'enzims. Vectors de clonatge: característiques i components.
Tema 29. Amplificació d'àcids nucleics. Reacció en cadena per la polimerasa: condicions de la reacció, disseny d'encebadors. Amplificació d'RNA: procediment, controls.
Tema 30. Exposició a agents químics i biològics als laboratoris de docència i investigació. Mesures de prevenció i protecció. Organització. Elements d'actuació i protecció en cas d'emergència. Mesures higièniques i de protecció individual.
Temari perfil B2
Tema 1. Química general: àtoms i molècules. Estructura atòmica de la matèria. Taula periòdica dels elements. Llei d'Avogadro.
Tema 2. L'enllaç químic. Enllaç covalent i enllaç iònic. Orbitals atòmics i orbitals moleculars. Teoria d'orbitals moleculars: enllaços simples i dobles.
Tema 3. Conceptes de solubilitat. Tipus de dissolucions. Suspensions. Col·loides. Dissolucions electrolítiques. Unitats de concentració..
Tema 4. Conceptes d'àcid i base. Expressions de la concentració de protons i hidrogenions: pH i pOH. Mètodes de mesura de pH. Amortidors orgànics i inorgànics. Normalitat d'un àcid.
Tema 5. Hidrocarburs alifàtics i aromàtics. Alcohols, aldehids, cetones, àcids orgànics. Reaccions d'esterificació.
Tema 6. L'estat líquid. Estructura molecular dels líquids. Tensió superficial. L'aigua: propietats i funcions biològiques.
Tema 7. Isòtops: radioisòtops i isòtops pesants. Desintegració radioactiva: tipus d'emissió radioactiva. Concepte d'activitat específica. Mesura de radioactivitat.
Tema 8. Precaucions en el treball amb radioisòtops. Radioisòtops més usats en determinacions biològiques. Dosimetria.
Tema 9. Mesures bàsiques al laboratori experimental. Fonts d'error. Error absolut i relatiu. Precisió, exactitud i sensibilitat.
Tema 10. La cèl·lula. La membrana cel·lular: estructura. Orgànuls: funcions. Cèl·lules eucariotes i procariotes.
Tema 11. Proteïnes: propietats. Nivells d'estructura. Forces que mantenen l'estructura de les proteïnes. Desnaturalització i renaturalització.
Tema 12. Àcids nucleics: propietats. Nivells d'estructura. Forces que mantenen l'estructura dels àcids nucleics. Desnaturalització i renaturalització.
Tema 13. Enzims. Cinètica enzimàtica. Equació de Michaelis-Menten. Inhibició enzimàtica: tipus d'inhibidors.
Tema 14. Metabolisme cel·lular i mecanismes de regulació. Concepte de metabolisme: anabolisme i catabolisme. Tipus generals de regulació metabòlica cel·lular.
Tema 15. Catabolisme. Metabolisme i producció d'energia: conceptes. Reaccions químiques catabòliques. Oxidacions biològiques. Fosforilació oxidativa. Destinacions de l'energia.
Tema 16. Reaccions químiques cel·lulars. Anabolisme. Sentit funcional de l'anabolisme: generalitats. Anabolisme glucídic, lipídic i proteic.
Tema 17. Transport a través de la membrana cel·lular. Els processos de transport a través de la membrana: característiques generals. Processos d'endo- i exocitosi.
Tema 18. Propietats de la membrana en repòs. Les característiques elèctriques de la membrana en repòs. El potencial de membrana: concepte i gènesi. Agents que modifiquen el potencial de membrana: hiperpolaritzadors i despolaritzadors.
Tema 19. Tècniques i instrumentació en microscòpia per a la ciència experimental. Fonament, maneig i manteniment del microscopi òptic. Tipus de microscopis.
Tema 20. Tècniques d'inclusió i microtomia. Mètodes d'inclusió i preparació de teixits per a microtomia. Tipus de micròtoms. Tècniques de perfusió i extracció d'òrgans.
Tema 21. Microscòpia de fluorescència. Fonaments del microscopi de fluorescència. Microscòpia confocal: fonaments i aplicacions.
Tema 22. Microscòpia electrònica. Tipus de microscòpia electrònica: diferències i aplicacions.
Tema 23. Cultius cel·lulars al laboratori experimental. Preparació de medis, solucions i protocols. Instal·lacions i instrumentació. Manteniment i cultiu d'organismes vius al laboratori experimental.
Tema 24. Clonatge d'ADN. Enzims de restricció: tipus d'enzims. Vectors de clonatge: característiques i components.
Tema 25. Amplificació d'àcids nucleics. Reacció en cadena per la polimerasa: condicions de la reacció, disseny d'encebadors. Amplificació de RNA: procediment, controls.
Tema 26. Electroforesi. Separació electroforètica: factors de què depèn, efecte del pH. Mobilitat electroforètica. Tipus d'electroforesi: nativa i desnaturalitzant. Electroforesi en gel.
Tema 27. Cromatografia. Separació cromatogràfica. Cromatografia en columna: volum buit, volum d'elució, temps de retenció. Tipus de cromatografia segons la fase estacionària. Fase mòbil: eluents utilitzats segons el tipus de fase estacionària.
Tema 28. Identificació de mostres biològiques. Maneig de claus taxonòmiques. Principis de taxonomia. Col·eleccions de preparacions. Catalogació i manteniment. Tècniques de conservació de mostres biològiques.
Tema 29. Centrifugació. Sedimentació de partícules. Coeficient de sedimentació: significat físic. Tipus de rotors. Sedimentació en gradient de densitat: aplicacions.
Tema 30. Exposició a agents químics i biològics als laboratoris de docència i investigació. Mesures de prevenció i protecció. Organització. Elements d'actuació i protecció en cas d'emergència. Mesures higièniques i de protecció individual.
Temari perfil B3
Tema 1. Tècniques de fabricació de circuits impresos. Components i tipus d'encapsulació. Tècniques de fabricació de prototips. Fabricació de PCB. Tècniques de soldadura en inserció i SMD. Normes per al disseny de PCB. Ample de pistes. Separació entre pistes. Regles bàsiques per al traçat de pistes. Disposició dels components.
Tema 2. Disseny d'esquemes electrònics (OrCAD Capture). Disseny d'esquemes elèctrics (EPLAN i Autocad).
Tema 3. Components electrònics: semiconductors. Funcionament en règim lineal i de commutació. Especificacions tècniques. Corbes característiques: unió p-n (unions i contactes metall semiconductor, l'òxid de silici) i altres unions p-n (transistor bipolar, JFET i MOSFET, IGBT, Triac i Diac). Components passius (resistències, inductàncies, inductàncies acoblades, transformadors i condensadors, associacions i resposta en freqüència). Disseny elèctric i tèrmic.
Tema 4. Components fotònics. Propietats òptiques dels semiconductors. Funcionament i especificacions de: dispositius detectors de llum, cèl·lules solars, dispositius emissors de llum. LED. Làser. Fibra òptica.
Tema 5. Circuits analògics bàsics. Unitats de mesura per als circuits electrònics. Lleis fonamentals d'anàlisi de circuits. Lleis de Kirchhoff. Mètode de malles i de nusos. Linealitat. Principi de superposició. Teorema de Thévenin. Teorema de Norton. Circuits analògics bàsics. Filtres passius. Circuits amb díodes.
Tema 6. Circuits digitals bàsics. Sistemes i codis de numeració. Àlgebra de Boole. Simplificació de funcions lògiques. Famílies lògiques bipolars i MOS. Circuits combinacionals MSI. Biestables. Circuits seqüencials. Circuits digitals de temporització i rellotge. Convertidors analògic/digital i digital/analògic.
Tema 7. Instrumentació electrònica: exactitud, errors i incertesa en les mesures. Eliminació de soroll elèctric i tècniques d'apantallament. Sensors (resistius, capacitius, inductius). Selecció del transductor segons especificacions.
Tema 8. Equips electrònics: maneig, ajust, reparació de sondes i cablatge i detecció d'avaries de: multímetres, fonts d'alimentació de laboratori, generador de senyals, oscil·loscopis, generador d'ona arbitrària, analitzador de xarxes, analitzador lògic, mesuradors de potència i energia, analitzador d'espectre, sondes de tensió diferencial i sondes de corrent.
Tema 9. Busos de control i interconnexió d'equips. Principals mecanismes d'interconnexió d'equips: bus IEEE.488, RS232, USB, port paral·lel, xarxa ethernet i control d'instruments.
Tema 10. Maneig d'eines de: a) programació gràfica per a l'adquisició de dades, anàlisi i control de manera automatitzada de sistemes electronicoindustrials (Labview); b) maneig d'eines per a la simulació electrònica de circuits analògics i digitals (Pspice).
Tema 11. Sistemes electrònics digitals: dispositius lògics programables (PLD). Dispositius programables. Característiques. Diagrames de connexió i aplicacions dels microcontroladors. Tècniques de programació de dispositius programables.
Tema 12. Fonts d'alimentació per a circuits electrònics. Rectificació. Filtració. Disseny de fonts d'alimentació regulades. Utilització de reguladors integrats.
Tema 13. Automatismes: definicions. Llenguatges de descripció: GRAFCET, diagrama de relés. Procediments generals de programació del controlador lògic programable (PLC). Perifèrics: unitats d'expansió, sensors, actuadors i interfases.
Tema 14. Elements bàsics dels circuits pneumàtics. Elements per al control elèctric dels circuits pneumàtics. Circuits electropneumàtics lògics i seqüencials. Elements elèctrics complementaris: Relés. Contactors. Interruptors. Magnetotèrmics. Diferencials.
Tema 15. Tecnologies actuals d'ordinadors. Bases tecnològiques. La placa base i les targetes controladores de dispositius i de E/S.
Tema 16. Tecnologies d'emmagatzemament en disc. Tipus, característiques i prestacions. Nivells de RAID senzills i nivells de RAID en etapes múltiples.
Tema 17. Anàlisi de requisits i selecció del maquinari adequat. Estratègies de recepció, instal·lació i substitució. Avaluació postimplementació. Manteniment.
Tema 18. Distribucions de Linux: concepte i generalitats. Arquitectura del sistema operatiu Linux. Característiques. El nucli de Linux: configuració i compilació.
Tema 19. Serveis de directoris LDAP. Característiques. Estructura i integració amb sistemes operatius Linux.
Tema 20. directori actiu: definició, característiques i estructures. Plans d'estructures: boscos. Dominis: controladors de domini, servidors DNS. Unitats organitzatives. Topologies de llocs.
Tema 21. Programació en C/C++. Estructura d'un programa. Tipus de dades, classe i objectes. Operadors. Instruccions condicionals. Bucles i recursivitat. Funcions i paràmetres. Vectors i registres. Organització de fitxers.
Tema 22. Tecnologies de desenvolupament web amb codi en el servidor: jsp, Asp, zope i PHP. Lògica en el client: Javascript, Vbscript, Flash. Llenguatges de marca per a la web: HTML i XML.
Tema 23. Tecnologia J2EE. Conceptes, plataformes i rols. Components, APIs i EJB. Desplegament d'aplicacions. Contenidors i serveis J2EE.
Tema 24. Qualitat del programari i la seua mesura. Planificació i documentació del programari. Proves de caixa negra. Proves de caixa blanca. Utilització de dades de prova. Estratègies de recepció, instal·lació i substitució. Avaluació postimplementació. Manteniment.
Tema 25. Evolució històrica de les bases de dades. Llenguatges de bases de dades. L'estàndard ANSI SQL. Creació, modificació i consulta de bases de dades mitjançant ANSI SQL. Disseny de bases de dades relacionals.
Tema 26. Instal·lació, configuració i administració de sistemes de gestió de base de dades relacionals. Funcions i responsabilitats de l'administració de sistemes de gestió de bases de dades: Llei Orgànica 15/1999 de protecció de dades.
Tema 27. Xarxes sense fils. Bluetooth. Wi-Fi. 802.11. Conceptes generals i aplicacions. Aspectes de disseny i punts d'accés.
Tema 28. Signatura electrònica i certificats digitals. Definició i conceptes. Esquemes de signatura digital. Autoritat i certificació. Autoritat de registre. Segell de temps. Gestió de certificats X.509.
Tema 29. Conceptes generals de tallafoc i polítiques de zones. Fonaments dels sistemes i prevenció d'intrusions (IDS/IPS): tipus i arquitectures.
Tema 30. Exposició a agents químics i biològics als laboratoris de docència i investigació. Mesures de prevenció i protecció. Organització. Elements d'actuació i protecció en cas d'emergència. Mesures higièniques i de protecció individual.
ANNEX III
TRIBUNAL
Presidència: Nomenada pel rector o la rectora entre els membres de la comunitat universitària del mateix grup o superior.
Vocals:
- 2 membres nomenats pel rector o la rectora, del mateix grup d'administració i de la mateixa escala o superior.
- 1 membre elegit per sorteig entre els del mateix tipus d'administració i del mateix cos o escala, o superior.
- 1 membre d'una altra administració pública, del mateix grup d'administració i del mateix cos o escala, o superior.
Tots ells hi tenen veu i vot.
La mateixa estructura per al tribunal suplent.ANNEX V
MESURES D'ADAPTACIÓ
Les mesures d'adaptació que poden sol·licitar les persones amb discapacitat son les següents:
1. Eliminació de barreres arquitectòniques i taula adaptada a cadira de rodes.
2. Ampliació del temps de durada de l'exercici.
3. Augment de l'amplitud dels caràcters de l'examen, per dificultat de visió.
4. Necessitat d'intèrpret per causa de sordesa.
5. Sistema braille d'escriptura.
6. Altres. En cas que l'adaptació requerida no figure entre les previstes, indiqueu-ho en un full complementari.
(Indiqueu en la sol·licitud el núm. de la mesura d'adaptació que voleu).